V mesecu požarne varnosti se je dogajalo
Strokovne delavke vrtca Vransko smo v mesecu požarne varnosti otrokom pripravile številne aktivnosti, ob katerih so delo gasilcev ponotranjali na najrazličnejše načine. Na vadbeni uri v športni dvorani so premagovali najrazličnejše ovire, preskakovali »jarke«, plezali po vrveh, plezalni steni in lestvah ter prenašali bremena kot pravi gasilci. Izvedli smo poskusno evakuacijo na ravni vrtca, ob kateri smo se v celoti rešili iz stavbe v 2 minutah in 43 sekundah. Na cicipohod smo se odpravili po gasilskih topografskih znakih in iskali zaklad, ki je za vsak oddelek predstavljal delček oblačil in opreme gasilca, ki smo ga naslednji dan na obogatitvenem dnevu tudi oblekli. Ob tem so starejši oddelki obiskali gasilski dom na Tešovi in gasilski muzej v Prekopi. Poleg oblačenja v gasilska oblačila, rokovanja z gasilsko opremo, premagovanja ovir ter nošenja štafete na poligonu in gašenja navideznega požara s pravimi C cevmi, smo v goste povabili predstavnike gasilcev bolničarjev Aljaža iz PGD Prekopa-Čeplje-Stopnik ter Martino in Mojco iz PGD Motnik, ki so nam prikazali postopke oživljanja in nudenja prve pomoči ob poškodbah, kjer so otroci pokazali veliko čuta za sočloveka in kreativnosti, ko so igrali ponesrečence. Za konec aktivnosti pa smo si ogledali požarno vajo, kjer so se združila vsa PGD v občini Vransko. Prikazali so nam gašenje začetnega požara s prahom, peno in vodo, priredili ognjeni spektakel z oljem, nam razkazali gasilska vozila in opremo, otroci so se lahko preizkusili v špricanju z brentačami, poslovili pa smo se ob zvokih gasilskih siren in utripajočih luči. Prav je, da se na tem mestu zahvalimo vsem PGD v občini Vransko, še posebna zahvala pa gre poveljniku Tiniju Reberšku, ki nam je nesebično priskočil na pomoč pri izvedbi vseh omenjenih aktivnosti. Hvala vsem. 
Renata Košica, mag.prof.andr.

